

Zagreb, prosinac 2016.

**Strateški plan razvoja Hrvatskog zavoda za zaštitu zdravlja i sigurnost na radu 2017. – 2020.**

**Sadržaj:**

**1. Uvod1**

2. Nacionalni okvir1

3. Međunarodni okvir2

**4. Područje djelovanja - jačanje horizontalnih instrumenata2**

**5. Strateški pravci razvoja Hrvatskog zavoda za zaštitu zdravlja i sigurnost na radu2**

**6. Plan ljudskih potencijala3**

**7. Vizija3**

**8. Misija4**

**9. SWOT analiza4**

**10. Opći cilj5**


**11. Specifični ciljevi i očekivani rezultati razvoja zaštite zdravlja i sigurnosti na radu u**

**razdoblju 2017. – 2020.5**

1. **Uvod**

Područje djelovanja zaštite zdravlja i sigurnosti na radu obuhvaća zdravstvene, tehničke, pravne, socijalne i druge mjere i aktivnosti kojima je svrha spriječiti, otkloniti ili ublažiti opasnosti i štetnosti koje mogu ugroziti život i zdravlje osoba na radu te skrbiti o posljedicama. Učinkovita primjena zaštite zdravlja i sigurnosti na radu ključni je čimbenik u održavanju radne sposobnosti radnika, konkurentnosti poduzeća a time i održivom nacionalnom gospodarstvu .

Hrvatski zavod za zaštitu zdravlja i sigurnost na radu je zdravstvena ustanova za obavljanje djelatnosti medicine rada te praćenje stanja i unapređenje sigurnosti na radu. Djelatnost i zadaće HZZZSR-a određene su Zakonom o zdravstvenoj zaštiti i Zakonom o zaštiti na radu.

****

1. **Nacionalni okvir**

Strateški plan djelovanja Hrvatskog zavoda za zaštitu zdravlja i sigurnost na radu naslanja se na nacionalne strateške dokumente: Strateški plan Ministarstva zdravstva za razdoblje 2016. – 2018., Nacionalna strategija razvoja zdravstva 2012. – 2020., Strateški plan razvoja javnog zdravstva za razdoblje 2013. – 2015., te Nacionalni program zaštite zdravlja i sigurnost na radu osoba zaposlenih u djelatnosti zdravstva od 2015. – 2020.

1. **Međunarodni okvir**

Međunarodni strateški dokumenti na koje se naslanjaju nacionalni strateški dokumenti i Strateški plan Hrvatskog zavoda za zaštitu zdravlja i sigurnost na radu su: Europa 2020 - Europska strategija za pametan, održiv i uključiv rast, Europski strateški okvir za zaštitu zdravlja i sigurnost na radu za razdoblje 2014. – 2020., te Globalni akcijski plan o zdravlju radnika Svjetske zdravstvene organizacije za razdoblje 2008. – 2017. Strategija „Zdravlje za sve do 2020. godine“ (skraćeno Zdravlje 2020) Europskog ureda Svjetske zdravstvene organizacije

1. **Područje djelovanja - jačanje horizontalnih instrumenata**

Na području specifične zdravstvene zaštite radnika Hrvatski zavod za zaštitu zdravlja i sigurnost na radu planirane oblike djelovanja usmjerit će na promicanje stručnih spoznaja o primjeni mjera kojima se smanjuje ili sprječava izloženost radnika opasnostima i štetnostima na radnom mjestu, podiže svijest i potiče promjena u ponašanju radnika i poslodavca, razvijaju metode za prepoznavanje i procjenu novih potencijalnih rizika radnog mjesta, potiče upravljanje psihosocijalnim rizicima, promiče zdrav stil života radne populacije u svrhu produljivanja radne sposobnosti i smanjenja broja profesionalnih bolesti, bolesti vezanih uz rad i ozljeda na radu. Aktivnosti će prvenstveno biti usmjerene na specijaliste medicine rada, stručnjake u zaštiti na radu, radnike i poslodavce, te tijela državne i javne uprave a sadržajem će obuhvaćati sigurnosne i zdravstvene aspekte zaštite zdravlja radnika.

1. **Strateški pravci razvoja Hrvatskog zavoda za zaštitu zdravlja i sigurnost na radu**

Zbog ubrzanih promjena u tehnološkim procesima, na društvenom, političkom i drugim planovima koje se ubrzano odvijaju na razini Republike Hrvatske, Europske unije i u svijetu, neophodna je kontinuirana prilagodba djelovanja u području zaštite zdravlja i sigurnosti na radu kako u stručnim tako i u zakonodavnim okvirima.

Radi unapređenja i zaštite zdravlja radno aktivnog stanovništva u Republici Hrvatskoj Hrvatski zavod za zaštitu zdravlja i sigurnost na radu sustavno radi na praćenju i dosezanju novih spoznaja u području zaštite zdravlja i sigurnosti na radu, na prepoznavanju novih rizika po zdravlje radnika i sigurnost na radu, na predlaganju novih mjera zaštite i prilagodbi postojećih, kao i na sveobuhvatnom educiranju i informiranju svih dionika u sustavu zaštite zdravlja i sigurnosti na radu te ostale stručne i opće javnosti. Hrvatski zavod za zaštitu zdravlja i sigurnost na radu sudjeluje u aktivnostima koje osiguravaju ujednačavanje kriterija u dijagnostici profesionalnih bolesti i ocjeni radne sposobnosti. Time se u Republici Hrvatskoj bitno podiže razina prevencije u području zaštite zdravlja na radu i približava se standardima koji su prihvaćeni u ostalim zemljama Europske unije.

1. **Plan ljudskih potencijala**

Za sveobuhvatno funkcioniranje i postizanje postavljenih ciljeva Hrvatskog zavoda za zaštitu zdravlja i sigurnost na radu predviđeni su ljudski potencijali postavljeni na multidisciplinarnom načelu.

Pregled predviđenih potreba za ljudskim potencijalom:

Zdravstveni radnici: 20

Radnici tehničkih struka: 14

Ostali stručni i administrativni radnici: 20

Radnici Hrvatskog zavoda za zaštitu zdravlja i sigurnost na radu trajno su poticani na stručno usavršavanje kako bi kompetencijama udovoljavali obavljanju planiranih aktivnosti i postizanju zadanih ciljeva.

1. **Vizija**

Zdravo radno mjesto za sve radnike u Republici Hrvatskoj!

1. **Misija**

Postavljanje doktrina i standarda, informiranje i izobrazba te stručni doprinos pri izradi zakonskih propisa iz područja zaštite zdravlja i sigurnosti na radu radi očuvanja i unapređenja zdravlja i radne sposobnosti svih radnika.

1. **SWOT analiza**

|  |  |
| --- | --- |
| **SNAGE**   1. Stručno znanje u području zaštite zdravlja i sigurnosti na radu 2. Stabilno financiranje tekućih aktivnosti 3. Određenost ka sustavno usmjerenom djelovanju u poboljšanju svih aspekata zaštite zdravlja i sigurnosti na radu 4. Iskustvo u provođenju projekata 5. Uspostavljen elektronički sustav informiranja stručne i opće javnosti | **SLABOSTI**   1. Nedostatna međuinstitucionalna i međuresorska suradnja u sustavu zaštite na radu 2. Neusklađena zakonska regulativa u području zaštite na radu u RH 3. Nepostojanje propisanih standardiziranih kompetencija stručnjaka u području zaštite na radu 4. Nedostatna komunikacija stručnjaka zaštite na radu i specijalista medicine rada u sustavu zaštite na radu 5. Odljev kadrova iz HZZZSR-a 6. Nedovoljan broj raspoloživih specijalista medicine rada na tržištu |
| **PRILIKE**   1. Zaštita zdravlja i sigurnost na radu prepoznata kao prioritetno područje u okviru Strategije EU 2020 2. Ministarstvo zdravstva prepoznaje važnost zaštite zdravlja na radu kao bitne pretpostavke zaštite zdravlja radnika 3. Nedostatak specifičnih znanja kod svih dionika u sustavu 4. Potreba za jačanjem temeljnih aktivnosti u području zaštite zdravlja na radu 5. Mogućnost financijske uštede u gospodarstvu primjenom učinkovitog sustava zaštite zdravlja i sigurnosti na radu 6. Mogućnosti financiranja putem EU 7. fondova | **PRIJETNJE**   1. Učestale zakonske promjene kojima se uređuje funkcioniranje sustava ZNR 2. Nedostatna zainteresiranost dionika u sustavu ZNR, za primjenu i poboljšanje mjera zaštite na radu 3. Smanjena motiviranost poslodavaca za unapređenje zaštite na radu zbog dugotrajne gospodarske krize 4. Nedovoljna zainteresiranost institucija u sustavu ZNR za partnerstvo u provođenju EU projekata |

1. **Opći cilj**

***Uspostava sustavnog praćenja i zaštite zdravlja radnika radi sprječavanja štetnog utjecaja rada na zdravlje***

**Pokazatelj rezultata:** Broj educiranih i informiranih dionika o utjecaju radnog mjesta na zdravlje radnika

1. **Specifični ciljevi i očekivani rezultati razvoja zaštite zdravlja i sigurnosti na radu u razdoblju 2014. – 2016.**
   1. ***Prevencija i smanjenje broja ozljeda na radu, profesionalnih bolesti i bolesti***

***vezanih uz rad radi predlaganja preventivnih mjera specifične zdravstvene zaštite***

**Rezultat**: Izrađen plan i program mjera specifične zdravstvene zaštite

**Načini ostvarivanja**

Praćenje zdravstvenog stanja radnika i praćenje izloženosti rizicima kroz:

* evidentiranje i analizu podataka o zdravstvenom nadzoru radnika i izloženost rizicima i predlaganje mjera,
* registriranje i kodiranje ozljeda na radu i profesionalnih bolesti prema EUROSTAT-u i predlaganje mjera

**Pokazatelji učinka**:

* Godišnje izvješće o rezultatima zdravstvenog nadzora radnika
* Godišnje izvješće iz Registara profesionalnih bolesti i bolesti izazvanih azbestom i o analizi ozljeda na radu
  1. ***Podizanje razine svijesti, informiranosti i kompetencija u području zaštite***

***zdravlja i sigurnosti na radu***

**Rezultat**: Povećani broj informiranih i educiranih dionika u sustavu zaštite zdravlja i sigurnosti na radu

**Načini ostvarivanja**

Informiranje i educiranje dionika u sustavu zaštite zdravlja i sigurnosti na radu kroz:

* ažurno održavanje internetske stranice,
* izradu i odašiljanje e-novina,
* odgovaranje na upite opće i stručne javnosti,
* održavanje stručnih seminara za stručnjake u području zaštite na radu,
* održavanje stručnih tečajeva za specijaliste medicine rada,
* educiranje liječnika na specijalističkom stažu iz medicine rada i sporta,
* suradnja s ostalim dionicima u sustavu zaštite zdravlja i sigurnosti na radu, te suradnja s EU i međunarodnim institucijama, udrugama i organizacijama

**Pokazatelji učinka:**

* Godišnje izvješće o broju informiranih i educiranih dionika u sustavu zaštite zdravlja i sigurnosti na radu o utjecaju štetnosti radnog mjesta na zdravlje radnika
  1. ***Poticanje primjene dobre prakse u području zaštite zdravlja i sigurnosti na***

***radu***

**Rezultat: Smjernice, preporuke, edukativni materijali**

**Načini ostvarivanja**

Oblikovanje doktrina i standarda u području zaštite zdravlja i sigurnosti na

radu

* + - provođenje primijenjenih istraživanja i projekata,
    - sudjelovanje u izradi zakonodavstva kojim se uređuje područje zaštite zdravlja i sigurnosti na radu,
    - aktivno sudjelovanje u stručnim radnim skupinama na nacionalnoj i međunarodnoj razini koje se bave oblikovanjem dobre prakse u području zaštite zdravlja i sigurnosti na radu

**Pokazatelji učinka**:

* Godišnje izvješće o provedenim specifičnim aktivnostima prema Programu rada HZZZSR-a

Temeljem Strateškog plana razvoja Hrvatskog zavoda za zaštitu zdravlja i sigurnost na radu, HZZZSR na godišnjoj razini ugovara s Ministarstvom zdravstva Republike Hrvatske Program rada. O provođenju aktivnosti planiranih Programom rada Hrvatski zavod za zaštitu zdravlja i sigurnost na radu detaljno izvješćuje Ministarstvo zdravstva na mjesečnoj, polugodišnjoj i godišnjoj razini. Godišnje izvješće o radu HZZZSR-a dostupno je na internetskoj stranici [www.hzzzsr.hr](http://www.hzzzsr.hr).